Mihál, Jozef, poslanec NR SR (2018-02-13):
Ďakujem. Tak poďme zaradom, keď teda môžem využiť túto nečakanú príležitosť zapojiť sa do rozpravy k tomuto zákonu. V prvom rade ide o veľmi vážne zmeny. Zavedenie príplatkov za sobotu a nedeľu nie je také jednoduché, ako by si možno niekto povedal, pozerajúc na priemyselné parky v okolí Lozorna, pretože tu máme aj východ republiky, kde veci fungujú úplne inak. A moja tradičná výhrada v tomto volebnom období je teda tá, že takéto návrhy by sa mali robiť v riadnom procese ako vládne návrhy. To neupieram právo poslancom predkladať poslanecké návrhy, ale to, že chýba seriózny proces v podobe medzirezortného pripomienkového konania, ešte predtým predbežného pripomienkového konania, že sa k tomu môžu odborníci vyjadriť len niekde medzi sviatkami na nejakej mimoriadnej tripartite, to skrátka nestačí. Naviac, kolegovia z SNS, ktorí sa na mňa tak pekne usmievajú, tak im to rád vrátim, prinesú veľmi zaujímavý návrh na trináste a štrnáste platy takým spôsobom, že na druhý deň sa má o tom hlasovať. To znamená, že tam vlastne diskusia, ak nejaká bola, tak ja o žiadnej nejak moc veľmi neviem. Dokonca pokiaľ viem, tak nebola ani na sociálnom výbore. Čiže takto sa to skrátka nerobí. Vládnete, robte si to, ako chcete, ale takto sa to, takto sa to nerobí. To sa vám všetko vymstí, to mi verte. Tá karma sa vráti. No a teraz k veci. Mzdové zvýhodnenie za prácu v sobotu a v nedeľu. Ten návrh je v zásade dobrý a v podstate by som ani nemal nič proti tomu, keby sa akceptoval hlas podnikateľov v tejto veci. Niežeby som sa silou-mocou chcel zastávať podnikateľov, ale ako som už naznačil v tých úvodných vetách, je niečo iné, keď má niekto firmu a dokonca veľkú firmu, súčasť nadnárodného koncernu na západnom Slovensku, kde sú platy vo výrobe tisíc eur a viac, kde príplatky za sobotu a nedeľu nie sú nijako zaťažujúce, pretože ich poskytujú už teraz a tí zamestnávatelia nad tým môžu mávnuť rukou. Ale niečo iné je malý podnikateľ na východnom Slovensku, napríklad taký, ktorý silou-mocou sa snaží udržať v službách v turistickom ruchu. A neviem, či viete, ale tie reštaurácie, hotely a rôzne zariadenia, ktoré slúžia pre turistov, fungujú najmä v sobotu a v nedeľu, pretože v utorok alebo v stredu tam ľudia príliš neprídu, sú v práci. Tí, ktorí sa chcú zabaviť, chcú sa najesť, chcú ísť na nejaký výlet, to predsa riešia v sobotu a v nedeľu. Čiže či už je to oblasť pod Vysokými Tatrami, alebo niekde na Šariši, v okolí Starej Ľubovne a podobne, Bardejovských kúpeľov, tak tam ten turistický ruch funguje cez víkendy. A vyplácať povinné príplatky, to bude znamenať pre tých drobných podnikateľov dosť veľký problém. Žiadna výnimka v tomto neexistuje. To znamená, že každý si s tým poradí, samozrejme, všetko sa utrasie, všetko sa nejako, všetko si nejako sadne, ale bude to pre nich problém. Zariadenia sociálnych služieb, kde musia byť zamestnanci v sobotu, kde musia byť v nedeľu. Strážna služba, zdravotnícke zariadenia a ďalšie príklady, to sú povolania, kedy sa musí byť v práci v sobotu a v nedeľu. To, že sa do toho návrhu cez poslanecký, teda resp. cez spoločnú správu, dostali symbolicky nižšie príplatky, to je len určité gesto, že sa na nich trošku pamätá, na tých, ktorí musia pracovať v sobotu a v nedeľu, a tam, kde to bude problém dodržať. Ale to je naozaj, to je naozaj málo. To, čo minister Richter priniesol pred troma týždňami na tripartitu a prezentoval to ako kompromisný návrh, chcem vám pripomenúť, tí, ktorí ste to nesledovali, to vôbec nebol kompromisný návrh. O kompromise ja hovorím vtedy, keď sa na tom zhodnú zúčastnené strany. Na tomto Richterovom návrhu, ktorým sa teda rozdelilo to zvyšovanie príplatkov na dve fázy a zaviedli sa určité výnimky, s týmto kompromisným, tzv. kompromisným návrhom zamestnávateľské zväzy – ani jeden, ani druhý – nesúhlasili. Ak to niekto prezentuje, že je to kompromisný návrh, tak zavádza. To vôbec nie je kompromisný návrh, zamestnávatelia s tým nesúhlasili. Mám málo času, takže prejdem ďalej. Pokiaľ ide napríklad o to, že aj dohodári musia dostať príplatky za sobotu, za nedeľu, za sviatok, za prácu v noci, za sťažené podmienky, to na prvý pohľad dobre znie, ale má to logické chyby. Napríklad si vezmite, vysvetlite mi, prosím vás, niekto, ako je možné, že zamestnanec, ktorý má pracovnú zmluvu a pracuje doma, nemusí dostať príplatok za sobotu, nedeľu, tak je to v tom zákone. Ale dohodár, ktorý pracuje na nejakej veci doma, ten musí mať príplatok za sobotu a nedeľu. Má to, prosím vás, nejakú logiku? Kebyže ja sa dohodnem s nejakou firmou na prácu na dohodu, urobím im povedzme nejaký odborný posudok alebo nejaký návrh, alebo nejaký preklad, tak by som si vykázal úmyselne, že som 12 hodín robil v sobotu, 12 hodín že som robil v nedeľu na dohodu o vykonaní práce, nech dostanem dobre zaplatené. Veď to nemá hlavu ani pätu! Nehovoriac už o tom, ja hovorím možno extrémny príklad, ale takto to bude fungovať. Ale na tomto sa vám snažím ukázať, ako to máte nedomyslené. Prečo to máme nedomyslené? Preto napríklad, lebo nebol žiadny pripomienkový proces. Prejdem k tým trinástym platom. Stavte sa so mnou, že viac ako dve-tri percentá ľudí na Slovensku tie trináste platy jednoducho nedostanú. Pri tom nastavení, ako ste to urobili, že trinásty plat musí byť vo výške priemerného zárobku, chcem vidieť firmu, kde dokážu vyplatiť raz za pol roka naviac zamestnancovi jeden celý priemerný mesačný plat, to je dokonca viac ako jeho základný plat. Lebo do priemerného sa započítavajú rôzne príplatky. A do toho priemerného sa, mimochodom, bude započítavať samotný trinásty, štrnásty plat. Čiže bude tam efekt takej snehovej gule. Trinásty plat vo výplate za máj, štrnásty plat vo výplate za november. Znova vo výške priemerného mesačného zárobku. Toto je absolútne nereálne! Ako to je dobrá myšlienka, trináste a štrnáste platy, ja by som proti tomu nejako zásadne nehovoril, že je to zlé, a hlavne politický marketing sa na tom dá vybudovať veľmi krásny, to veľmi dobre viete a viem to aj ja. Ale tak, ako ste to urobili, je to ľuďom na smiech. Ja mám za sebou 27 školení od začiatku januára a ľuďom o tom hovorím, že ste navrhli trináste a štrnáste platy. Keď im hovorím, ako ste to navrhli; najprv počúvajú so záujmom, ale keď im poviem, ako ste to navrhli, a zvlášť teraz, keď už viem, že tam je tá podmienka priemerného mesačného zárobku, tak sa jedni chytajú za bruchá, druhí znechutene mávajú rukou a tretí niečo šomrú o pánovi kapitánovi. To je celý výsledok. Ste to úplne pokazili! Tá podmienka nemala byť postavená takto. Mali ste vymyslieť inak. Ale dobre, ste najmúdrejší na svete, vaše návrhy sú tie najskvelejšie, návrhy opozície stoja za nič. Užite si to! Budú sa z vás ľudia smiať ešte viac, z vašich trinástych, štrnástych platov, to mi verte.